Drie jong mans op plaas oorval en aangerandMarcel Krous in die hopsitaal. (Foto: Verskaf) Drie jong mans is Woensdag in die vroeë oggendure op ŉ plaas in die Rust de Winter-omgewing buite Pretoria oorval waarna twee met draad vasgebind en ŉ ander ernstig aangerand is. Marcel Krous (21), Brandon Smit (21) en hul ander huismaat, Franco (20), is Woensdag omstreeks 03:00 wakker gemaak deur vier gewapende verdagtes wat deur ŉ venster toegang tot die huis verkry het. Dié drie huismaats het sowat ŉ maand gelede op Gerrie Smit, Brandon se pa, se huis op die plaas ingetrek. Smit het Donderdag aan Maroela Media vertel dat Marcel die aand in ŉ slaapkamer af in die gang geslaap het terwyl Brandon en Franco in die sitkamer geslaap het. Die verdagtes het glo heel eerste vir Marcel wakker gemaak waarna hulle hom erg met ŉ moersleutel aangerand het. Cherise Krous, Marcel se ma, glo dat haar seun moontlik geskrik en terugbaklei het. “Hulle het hom teen sy regteroogbank geslaan waarna sy skedel gekraak het. Hulle het ook vir Marcel agter sy regteroor getref en sy oortrom het gebars. Nadat hy bewusteloos geslaan is, het hulle hom net daar gelos.” Smit vertel dat die verdagtes daarna glo na die sitkamer gegaan het waartydens ŉ skoot afgevuur is om Brandon en Franco wakker te maak. Dié twee het gevolglik opgespring waarna ŉ verdagte een van hulle met water in die gesig gegooi het. Brandon en Franco is daarna gedwing om op hul maag op die grond te lê waarna hul hande en voete met draad vasgebind is. Die huis is daarna omgekeer en die verdagtes kon met ŉ bakkie, motorfiets, kluis, jaggeweer en elektriese toestelle op die vlug slaan. Brandon en Franco kon daarin slaag om hulself los te wikkel en het na die buurplaas gehardloop om hulp te ontbied. Marcel is inderhaas na ŉ hospitaal in Pretoria geneem. Smit vermoed dat die verdagtes die plaashuis al ŉ geruime tyd dopgehou het voordat hulle Woensdagoggend toegeslaan het. Volgens Smit is ŉ skoot sowat ŉ week gelede op dié plaas afgevuur. Marcel was toe alleen by die huis. Daar was ook glo voorwerpe uit ŉ chalet op die plaas gedra. Smit verduidelik verder dat sowat drie van sy plase in die distrik se drade Woensdag geknip is om by die plaashuis te kom. “Daar is ŉ kamera in ŉ kamp op die eerste plaas. Ek glo hulle wou dié kamera vermy. Ná die aanval het hulle seker nie omgegee om gesien te word nie en die kamera het hulle afgeneem toe hulle in die bakkie wegry. “Dit was vir seker beplan. Hulle het ook hul hande tydens die aanval bedek en geen vingerafdrukke gelos nie.” Marcel sterk tans aan in die hospitaal se waakeenheid nadat hy Woensdagaand ŉ operasie moes ondergaan om die bloeding op sy brein op te klaar. Brandon en Franco is nie in ŉ hospitaal opgeneem nie maar erg getraumatiseer, vertel Smit. Smit en Krous herleef die vroegoggendoproep wat hulle koud gelaat het. “Ek was mal. Jy kan jou net indink as jy daardie tyd van die nag ŉ oproep ontvang en hoor jou kind is aangeval,” vertel Krous. “Ek kan nie dink hoe moet ou mense tydens só ŉ aanval voel nie. Die seuns is nog jonk en sterk. Ou mense kan hulself nie verdedig nie.” Konst. Connie Moganedi, polisiewoordvoerder, het die voorval aan Maroela Media bevestig. Volgens Moganedi is niemand nog in verband met die voorval in hegtenis geneem nie. Die polisie ondersoek ŉ saak van huisroof. Mense word versoek om enige inligting rakende die voorval by Stop Misdaad 0860 010 111 aan te meld of die Cullinan-polisie by 012 734 0751 te bel.